《赠赵征夷凯还京师》
明代·韩雍

桓桓将军赵征夷，人中豪杰军中师。一朝拜命佩金印，提兵百万来边陲。

边陲蛮夷流毒久，保险为巢争死守。将军奋甲独先登，百万雄兵谁敢后。

阵前号令雷风奔，日色昼暝天为昏。马蹄溅乾荔江水，剑锋斫断藤山根。

兔窜狐奔弥百越，网罗处处无疏缺。坐看群丑尽成灰，万里妖氛一时灭。

将军振旅归柳营，黄童白叟皆欢迎。自言生长乱离久，不图便见时承平。

人言将军有神力，杀气棱棱厌群贼。贼中遥望畏如神，狄青铜面何须饰。

藤山磨厓纪厥功，贼党不敢窥其中。从兹两广正疆界，马援铜柱翻成空。

将军伟烈超今古，马援狄青何足数。圣主才无南顾忧，锡封定见分茅土。

赞军台老不知兵，却喜心同见功成。题诗送君凯还去，天涯万里难为情。

作者简介：（1422—1478）明苏州府长洲人，字永熙。正统七年进士，授御史。巡按江西，黜贪墨吏数十人。景泰时擢广东副使，巡抚江西。劾奏宁王朱奠培不法状，后被宁王诬劾，夺官。后再起为大理少卿，迁兵部右侍郎。宪宗立，以牵累贬官。会大藤峡徭、僮等族民众起事，乃改以左佥都御史，参赞军务，督兵镇压。迁左副都御史，提督两广军务。有才略，治军严，而谤议亦易起。为中官所倾轧，乃致仕去。有《襄毅文集》。